
Text rozhodnutia
Súd: Krajský súd Bratislava Spisová značka: 1S/228/2016 Identifikačné číslo súdneho spisu: 1016201887 Dátum vydania rozhodnutia: 23. 09. 2021 Meno a priezvisko sudcu, VSÚ: JUDr. Marta Barková ECLI: ECLI:SK:KSBA:2021:1016201887.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Marty Barkovej a členov senátu JUDr. Renáty Janákovej a JUDr. Michala Dzurdzíka, PhD., v právnej veci žalobkyne: Mgr. T. F., A.. XX.XX.XXXX, W. O. J.. Č.. X, XXX XX W., zastúpená: JUDr. Rudolf Adamčík, advokátska kancelária, s. r. o., so sídlom Liptovská 2/A, 821 09 Bratislava, proti žalovanému: Okresný úrad Bratislava, odbor cestnej dopravy a pozemných komunikácií, so sídlom Tomášikova 46, 832 05 Bratislava, za účasti: 1./ Ing. U. C. C., W. O. J.. Č.. X, XXX XX W., zastúpený: JUDr. Eva Bušová, advokátka, so sídlom Tobrucká 6, 811 02 Bratislava, 2./ Hlavné mesto Slovenskej republiky Bratislava, Primaciálne námestie č. 1, 814 99 Bratislava, 3./ akad. mal. Š. Š., W. O. J.. Č.. X, XXX XX W., 4./ Ing. arch. Ľ. W., W. J.. Na Q. Č.. X, XXX XX W., 5./ JUDr. O. W., W. J.. Na Q. Č.. X, XXX XX W., o preskúmanie zákonnosti rozhodnutia č. OU-BA-OCDPK2-2016/064896/VME zo dňa 03.08.2016, takto r o z h o d o l : Krajský súd v Bratislave žalobu z a m i e t a . Žalovanému súd právo na náhradu trov konania n e p r i z n á v a. Ďalšiemu účastníkovi 1./ súd p r i z n á v a voči žalobkyni právo na náhradu trov konania. o d ô v o d n e n i e : I . Priebeh administratívneho konania 1. Listom zo dňa 07.01.2015, doručeného Miestnemu úradu, Vajanského nábrežie 3, Bratislava, Mgr. T. F. (ďalej aj ako „stavebník“ alebo aj ako „žalobkyňa“), ohlásila vykonanie udržiavacích prác a to, úpravu povrchu časti pozemku parc. č. XXX/X v katastrál-nom území X. P. (ďalej aj ako „k.ú“) evidovaného na liste vlastníctva č. XXXX (ďalej aj ako „pozemok parc. č. XXX/X“) a to, položenie zámkovej dlažby za účelom obnovenia vstupu na túto parcelu z chodníka na O. ul. s tým, že súčasťou úprav je postavenie dreveného zábradlia pre bezpečnosť chodcov na verejnej komunikácii. 2. Listom zo dňa 12.01.2015, podal Ing. U. C. C., bytom O. X, XXX XX W. (ďalej aj ako „Ing. U. C. C.“ alebo aj ako „účastník 1./“), podnet adresovaný Hlavnému mestu Slovenskej republiky Bratislava, z dôvodu, že na pozemku parc. č. XXX, k.ú. X. P., na rohu ulíc O. a X., vykonal Ing. O. F. svojvoľne stavebné úpravy a to, zbúranie múra. 3. Listom zo dňa 06.02.2015, odstúpil Magistrát Hlavného mesta Slovenskej republiky Bratislava, podnet U. C. C., správcovi predmetného pozemku - Mestskej časti Bratislava - Staré Mesto. 4. Listom zo dňa 16.01.2015, Mestská časť Bratislava - Staré Mesto, na základe podnetu U. C. C., zaslala vlastníkom pozemku parc. XXX/X v k.ú. X. P. evidovaného na liste vlastníctva č. XXXX, oznámenie o vykonaní štátneho stavebného dohľadu a to za účelom zistenia skutkového stavu vo veci „O. X - odstránenie múru a vybudovanie schodiska“, s tým, že ich vyzvala, aby sa za týmto účelom dostavili dňa 12.02.2015 o 10.30 hod. na O. ul. č. X v W.. 5. Dňa 12.02.2015 bol za účelom zistenia skutkového stavu vo veci nepovolených stavebných úprav na pozemku parc. č. XXX/X k.ú. X. P. (LV č. XXXX), vykonaný Mestskou časťou Bratislava - Staré Mesto, štátny stavebný dohľad na mieste vykonaných stavebných úprav (ďalej len ako „stavba“) na O. ul. č. X v W. v zmysle ust. § 98 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len ako „stavebný zákon“) a o uvedenom bola spísaná zápisnica, v ktorej boli opísané konkrétne skutkové zistenia. 6. Listom zo dňa 11.03.2015 č. 4523/11241/2015/STA/Zub Mestská časť Bratislava - Staré Mesto ako stavebný úrad, zaslala žalobkyni oznámenie a účastníkom konania o začatí konania o dodatočnom povolení (odstránení) stavby podľa ust. § 88a stavebného zákona a ust. § 8 vyhlášky Ministerstva životného prostredia Slovenskej republiky č. 453/2000 Z. z., ktorou sa vykonávajú niektoré ustanovenia stavebného zákona (ďalej len vyhláška č. 453/2000 Z. z.“) a zároveň ju vyzvala na predloženie žiadosti a doplnenie konkrétne uvedených dokladov za účelom preukázania, že stavba bola realizovaná v súlade s verejnými záujmami chránenými týmto zákonom a osobitnými predpismi a to v lehote 90 dní od doručenia výzvy. Zároveň začala priestupkové konanie podľa ust. § 105 stavebného zákona. 7. Listom zo dňa 06.07.2015 adresovaného Mestskej časti Bratislava - Staré Mesto a ktorý jej bol doručený dňa 07.07.2015, požiadala žalobkyňa o predĺženie lehoty o 60 dní na predloženie žiadosti a doplnenie konkrétne uvedených dokladov v zmysle jej výzvy č. 4523/11241/2015/STA/Zub zo dňa 11.03.2015. 8. V prílohe listu zo dňa 07.09.2015, doručeného dňa 07.09.2015 Mestskej časti Bratislava - Staré Mesto, zaslala žalobkyňa v dvoch vyhotoveniach projektovú dokumentáciu a list vlastníctva č. XXXX. 9. Listom zo dňa 24.11.2015 č. 4523/48927/2015/STA/Zub Mestská časť Bratislava - Staré Mesto, zaslala žalobkyni a účastníkom konania oznámenie o pokračovaní konania o odstránení stavebných úprav a o upustení od ústneho pojednávania. 10. Listom č. KPUBA - 2015/23931-2/88 534/MIC zo dňa 11.12.2015, vydal Krajský pamiatkový ústav Krajský pamiatkový ústav záväzné stanovisko k pokračovaniu konania Mestskej časti Bratislava - Staré Mesto o odstránení nepovolených úprav chodníka a parkoviska na O. ul. v W. na pozemku parc. č. XXX a na pozemku č. XXX/X k.ú. X. P. (LV č. XXXX), v rozsahu odstránenia múru, úpravy svahu, predĺženie chodníka a vybudovania dreveného schodiska, ktoré realizovala žalobkyňa bez stavebného povolenia a bez súhlasu ostatných vlastníkov pozemkov s tým, že súhlasil s ich odstránením, nakoľko predmetné pozemky sú súčasťou nehnuteľností tvoriacich pamiatkový fond MPR Bratislava a zrealizované nepovolené stavebné úpravy - odstránenie múru, úprava svahu, predĺženie chodníka a vybudovanie dreveného schodiska, narúšajú celkovú integritu pamiatkovo chráneného územia. 11. Mestská časť Bratislava - Staré Mesto, Vajanského nábrežie 3, 814 21 Bratislava ako príslušný špeciálny stavebný úrad pre pozemné komunikácie - miestnej komunikácie III., IV. triedy a účelové komunikácie (ďalej aj ako „prvostupňový orgán“ alebo aj ako „stavebný úrad“), rozhodnutím č. 4560/5045/2016/STA/Zub zo dňa 01.02.2016 (ďalej aj ako „prvostupňové rozhodnutie“), nariadila odstránenie stavby - „Predĺženie chodníka na O. ul. a výstavba schodiska W.“ na pozemku parc. č. XXX a č. XXX/X k.ú. X. P. (LV č. XXXX) a to v lehote do dvoch mesiacov od nadobudnutia jeho právoplatnosti. Prvostupňový orgán ako stavebný úrad, opísal v predmetnom rozhodnutí nepovolené stavebné úpravy nasledovne: - múr na hranici pozemkov parc. č. XXX a parc. č. XXXXX/X k.ú. X. P. bol odstránený, - časť svahu za múrom bol dorovnaný do úrovne chodníka na O. ulici a takto vytvorená plocha s miernym sklonom (klesajúca smerom k rohu domu na parc. č. XXX v k. ú. X. P., ktorý je vo vlastníctve pána U. C.), bola spevnená uložením dlažby do pieskovo-štrkového lôžka, z jej ľavej strany je osadené drevené zábradlie a z prednej strany stojí stena z preglejky, - z tejto spevnenej plochy vedie nové drevené schodisko so zábradlím na plochu, využívanú ako parkovisko, - verejne prístupné schodisko, ktoré spája chodník na O. ulici s plochou na parkovanie, je dokončené a aktuálne využívané, - škára medzi spevnenou plochou a jestvujúcim oporným múrom na hranici pozemkov parc. č. XXX a p. č. XXX/X k. ú. X. P. bola vyplnená betónovými tvárnicami, - strieška (vo vlastníctve pána U. C.) pôvodne ukotvená do objektu na pozemku p. č. XXX k. ú. X. P. bola odstránená, (vrátane zeminy pod ňou a stavebného materiálu z múru domu pána U. C.), - hore uvedené búracie práce a stavebné úpravy na pozemkoch registra „C“ parc. č. XXX a p. č. XXX/ X k. ú. X. P. realizovala Mgr. T. F., O. ul. č. X, XXX XX W. bez stavebného povolenia a bez súhlasu ostatných vlastníkov pozemkov. - Pre odstránenie stavby boli určené nižšie uvedené podmienky s tým, že predmetom nariadenia bolo obnoviť zbúrané časti stavby, odstránenie všetkých stavebných úprav a vrátenie stavby do pôvodného stavu: - Stavba bude odstránená do 2 mesiacov od nadobudnutia právoplatnosti tohto rozhodnutia. - Odstránenie stavby bude zabezpečené dodávateľským spôsobom. Dodávateľa vlastníci oznámia stavebnému úradu do 5 dní od ukončenia výberového konania, na adresu M..N..sk. - Stavebník písomne oznámi stavebnému úradu termín začatia a ukončenia prác na adresu M..N..sk. - Pri uskutočňovaní prác je potrebné dodržiavať predpisy týkajúce sa bezpečnosti práce a technických zariadení a dbať o ochranu osôb. - Stavebník je povinný na stavbe umiestniť tabuľu s uvedením údajov: názov stavby, meno stavebníka, názov dodávateľa, dátum začatia a ukončenia búracích prác, číslo a dátum povolenia na odstránenie stavby. - Stavebník je povinný dodržiavať všeobecné záväzné nariadenia Mestskej časti Bratislava - Staré Mesto, predovšetkým nariadenie č. 6/2013 o dodržiavaní poriadku a čistoty, skladovanie sypkého materiálu sa nepovoľuje ako voľne sypané, ale uložené v kontajneroch. - Stavebník je povinný zabezpečiť zníženie negatívnych vplyvov zo stavebných prác na životné prostredie technickou disciplínou (zníženie hlučnosti, prašnosti, dodržiavanie nočného pokoja) v súlade s nariadením vlády č. 336/2006 Z. z. o ochrane zdravia pred hlukom a vibráciami. - V zmysle zákona č. 135/1961 Zb. o pozemných komunikáciách (cestný zákon) v znení neskorších predpisov počas odstraňovania stavby udržiavať čistotu na stavbou znečisťovaných komunikáciách a verejných priestranstvách, bez porušenia plynulosti a bezpečnosti cestnej premávky. - V prípade záberu verejného priestranstva požiadať príslušný cestný správny orgán o povolenie na zvláštne užívanie komunikácie. - Búracie práce realizovať bez zásahu do susedných nehnuteľností, aby bolo zabránené prípadnému poškodeniu majetku vlastníkov susedných nehnuteľností. - Pôvodca odpadov bude nakladať s odpadom v súlade so zákonom č. 223/2001 Zb. o odpadoch a o zmene a doplnení niektorých zákonov. - Po ukončení prác predložiť na stavebný úrad potvrdenie o prevzatí odpadov, ktoré vznikli z búracích prác na povolenú skládku, resp. využitie ako druhotnú surovinu. Stavebník je povinný rešpektovať vjazd dopravnej obsluhy do pešej zóny v čase od 6°° do 900 hod. a s maximálnou hmotnosťou do 3,5 tony. Stavebník je povinný chrániť dlažbu na O. ulici pred poškodením a rešpektovať, že použitie veľkoplošných kontajnerov sa v pešej zóne nepovoľuje. Stavebný úrad v tomto rozhodnutí vyhovel námietkam účastníka konania U. C.: 1. nepovolené stavebné úpravy nie sú dostatočne opísané: - časť svahu za múrom bol dorovnaný do úrovne chodníka na O. ulici a takto vytvorená plocha s miernym sklonom (klesajúca smerom k rohu domu na parc. č. XXX v k. ú. X. P., ktorý je vo vlastníctve pána U. C.), bola spevnená uložením dlažby do pieskovo-štrkového lôžka, z jej ľavej strany je osadené drevené zábradlie a z prednej strany stojí stena z preglejky, - strieška (vo vlastníctve pána U. C.) pôvodne ukotvená do objektu na pozemku p. č. XXX k. ú. X. P. bola odstránená, (vrátane zeminy pod ňou a stavebného materiálu z múru domu pána U. C.). Nepovolené stavebné úpravy boli doplnené v zmysle námietok účastníka konania. 2. nepovolené stavebné úpravy spôsobujú zatekanie domu U.E. C.. Ďalej stavebný úrad vyhodnotil zatekanie domu pána U. C. ako dôsledok nepovolených stavebných úprav a zároveň konštatoval, že žalobkyňa nepredložila doklady o súlade s verejnými záujmami podľa ust. § 88a ods.1 stavebného zákona. 12. Žalobkyňa podala proti prvostupňovému rozhodnutiu č. 4560/5045/2016/STA/Zub zo dňa 01.02.2016, odvolanie zo dňa 20.04.2016, v ktorom uviedla odvolacie dôvody a navrhla, aby odvolací orgán napadnuté rozhodnutie zrušil a konanie o odstránení stavby zastavil. V odvolaní proti napadnutému rozhodnutiu spochybnila kompetentnosť špeciálneho stavebného úradu v predmetnej veci konať z dôvodu, že pozemky parc. č. XXX a parc. č. XXX/X v k.ú. X.É. P. sú na liste vlastníctva vedené ako pozemky s druhovým označením „ostatná plocha“ a preto nie sú súčasťou miestnej komunikácie a ani chodníka pre peších na O. ulici v W.. Ďalej spochybnila napadnuté rozhodnutie z dôvodu nesprávneho zistenia skutkového stavu a mala za to, že ako stavebník nepostavila ani nezriadila na vyššie uvedených parcelách žiadnu stavbu. Zároveň uviedla, že neodstránila múr na hranici pozemkov parc. č. XXX a parc. č. XXXXX/X v k. ú. X.É. P. (okraj chodníka na O. ulici), avšak nepopierala vykonanie vyrovnania a spevnenia povrchu osadením betónových dlaždíc, pričom to považovala za terénnu úpravu, ktorou sa nemení podstatne vzhľad prostredia a podľa jeho názoru sa nezmenili ani odtokové pomery. Taktiež umiestnenie drevenej konštrukcie slúžiacej ako schody, bez pevného spojenia so zemou, žalobkyňa nepovažovala za stavbu a preto namietala aj jej odstránenie podľa stavebného zákona. 13. Okresný úrad Bratislava, odbor cestnej dopravy a pozemných komunikácií, Tomášikova 46, 832 05 Bratislava ako odvolací orgán (ďalej aj ako „druhostupňový orgán“), rozhodnutím zo dňa 03.08.2016 č. OU-BA-OCDPK2-2016/064896/VME (ďalej aj ako „druhostupňové rozhodnutie), zamietol odvolanie žalobkyne proti prvostupňovému rozhodnutiu Mestskej časti Bratislava - Staré mesto č. 4560/5045/2016/STA/Zub zo dňa 01.02.2016 a ktoré potvrdil ako vecne správne. Druhostupňový orgán konštatoval v rozhodnutí, že žalobkyňa nepredložila ku konaniu o dodatočnom povolení stavby také podklady, z ktorých by bolo zrejmé, že realizáciou stavby nedošlo k zmene odtokových pomerov, že sa nezmenil podstatne vzhľad prostredia, keď vyrovnala terén a spevnila povrch osadením betónových dlaždíc a najmä, že nesplnila zákonom stanovenú povinnosť predložiť nevyhnutné doklady v zmysle ust. § 88a stavebného zákona, ktoré by umožňovali vydať dodatočné povolenie stavby. Taktiež samotným odvolaním nepreukázala, že vykonané stavebné úpravy nemožno považovať za „stavbu“. II. Žaloba 14. Žalobou zo dňa 06.10.2016, doručenou Krajskému súdu v Bratislave (ďalej ako „krajský súd“ alebo aj ako „správny súd“) dňa 12.10.2016 a doplnenou podaním zo dňa 19.11.2018, sa žalobkyňa domáhala preskúmania rozhodnutia žalovaného - Okresného úradu Bratislava, odbor cestnej dopravy a pozemných komunikácií č. OU-BA-OCDPK2-2016/064896/VME zo dňa 03.08.2016 (ďalej aj ako „napadnuté rozhodnutie“), ktorým zamietol odvolanie proti prvostupňovému rozhodnutiu Mestskej časti Bratislava - Staré Mesto č. 4560/5045/2016/STA/Zub zo dňa 01.02.2016, ako príslušného stavebného úradu, ktorým bolo nariadené odstránenie stavby „.Predĺženie chodníka na O. ul. a výstavba schodiska, XXX XX W.“ a ktoré potvrdil ako vecne správne. Žalobkyňa žiadala, aby správny súd z dôvodov uvedených v ust. § 191 ods. 1 písm. b), písm. c) písm. d) písm. e) a písm. f) SSP, zrušil napadnuté rozhodnutie a vec vrátil žalovanému na ďalšie konanie. 15. Žalobkyňa v žalobe namietala, že prvostupňové rozhodnutie vychádza z nesprávneho skutkového zistenia, nakoľko v písomnom oznámení Mestskej časti Bratislava - Staré Mesto zo dňa 13.02.2015, boli oznámené účastníkom konania zistenia, ku ktorým dospel štátny stavebný dohľad pri miestnom zisťovaní dňa 12.02.2015 a to, že na hranici pozemkov p.č. XXX a p.č. XXXXX/X v k.ú. X. P. bol odstránený múr. K uvedenému argumentovala tým, že prechod z chodníka na O. ulici na parc. č. XXX je už niekoľko rokov bez akejkoľvek prekážky a ľudia, najmä turisti tadiaľ bežne prechádzali z dôvodu lepšej vyhliadky na scenériu mesta a keďže nespevnená plocha tejto časti parcely, bola neustále špinavá, rozrytá a v čase dažďa blatistá, vykonala v roku 2014 na nej v rozsahu cca 10 m 2 - po stĺp verejného osvetlenia, terénne úpravy, t.j. vyrovnanie a spevnenie povrchu osadením betónových dlaždíc, pričom zdôraznila, že týmto nedošlo k zmene vzhľadu prostredia, ale naopak, došlo k jeho zveľadeniu a taktiež nedošlo ani k zmene odtokových pomerov. Zároveň zdôraznila, že odstránenie múra nebolo predmetom žiadneho dokazovania. 16. Nesúhlasila s námietkou majiteľa susedného domu - Ing. U. C. C., že v mieste styku spevnenej plochy so základom domu, dochádza k zatekaniu dažďovou vodou, pretože spádové pomery to neumožňujú a ani na mieste dotyku nie sú zrejmé žiadne stopy po vlhnutí základu, alebo spodnej časti fasády domu, nakoľko toto svoje tvrdenie nepreukázal žiadnym relevantným dôkazom. 17. Ďalej žalobkyňa uviedla, že ako spoluvlastníčka vedľajšieho pozemku na parc. č. XXX/X v k.ú. X. P., ktorý sa nachádza cca 180 cm pod úrovňou spevnenej časti pozemku na parc. č. XXX, osadila na opornom múre na hranici pozemku parc. č. XXX a pozemku parc. č. XXX/X - drevené zábradlie a to z dôvodu zamedzenia zranenia osôb v dôsledku rizika pádu a zdôraznila, že spevnenú plochu na pozemku časti parc. č. XXX, však v žiadnom prípade nemožno považovať za stavbu v zmysle ust. § 43 stavebného zákona s poukazom na ust. § 71 stavebného zákona a preto ani nemožno nariadiť jej odstránenie postupom podľa ust. § 88 tohto zákona. Taktiež poukázala na to, že časť pozemku parc. č. XXX/X pod dreveným schodiskom a v jeho okolí, posypala nespevnenou vrstvou kamennej drvy, ktorá takisto nemá povahu stavebnej konštrukcie ani stavebnej úpravy parc. č. XXX/X v k.ú. X. P.. 18. Zároveň uviedla, že je minoritnou spoluvlastníčkou pozemku, parc. č. XXX/X v k. ú. X. P. a po dlhotrvajúcich sporoch o spôsob a rozsah užívania tohto pozemku medzi spoluvlastníkmi, jej vyčlenil majoritný vlastník pozemku Ing. U. C. C. ako spoluvlastníčke, časť tejto parcely na výlučné užívanie a to pás pozdĺž hranice pozemku parc. č. XXX/X s pozemkom parc. č. XXX, s tým, že toto vyčlenenie vykonal technickým opatrením, zriadením stavby, t.j. oplotením zhotoveným z vlnitého plechu s výškou cca 200 cm, vrátane osadenia vstupnej brány pri X. ulici a tým jej vlastne zamedzil vstup a užívanie ostatnej časti tohto pozemku. Preto na účel prístupu pre peších na vyčlenený pozemok parc. č. XXX/X v k.ú. X.É. P., žalobkyňa umiestnila v dotyku so spevnenou plochou na pozemku parc. č. XXX v k.ú. X. P., samonosné drevené schodisko, ako jediný možný peší prístup na pre ňu vyčlenenú časť parcely č. XXX/X a na dôkaz svojich tvrdení poukázala na znalecký posudok súdneho znalca Ing. T. M. č. 47/2016 zo dňa 31.08.2016. 19. Žalobkyňa poukázala na to, že Mestská časť Bratislava - Staré Mesto ako štátny stavebný dohľad, vykonala dňa 12.02.2015 miestnu obhliadku, s tým, že predmet konania súčasne bol vymedzený ako konanie „ ... o dodatočnom povolení (odstránení) stavby ...“ a súčasne, že vyzvala bližšie neoznačených stavebníkov s odvolaním sa na ust. § 88a stavebného zákona a ust. § 8 vyhlášky č. 453/2000 Z.z., aby v lehote 90 dní predložili stavebnému úradu kvalifikovanú žiadosť o dodatočné stavebné povolenie stavby, ktorú sám stavebný úrad nazval „Predĺženie chodníka na O. ul. a výstavba schodiska, W.“ a ktorá uviedla alokáciu označenej stavby „... na pozemku parc. č. XXX v k.ú. X. P....“, pričom na pozemku parc. č. XXX v k.ú. X. P. sa však nezistilo žiadne umiestnenie schodiska. Štátny stavebný dohľad zistil umiestnenie schodiska na pozemku parc. XXX/X v k.ú. X. P.. Uviedla, že táto listina bola doručená len jej a to bez označenia, že v tomto konaní je v právnom postavení stavebníka a ďalej namietala, že stavebný úrad nekonal v tomto správnom konaní s ďalšími účastníkmi konania. 20. Uviedla, že nemá vedomosť o tom, že by stavebný úrad v tomto konaní vykonal nejaké zisťovanie podkladov pre rozhodnutie, resp. dokazovanie v zmysle ustanovení § 32 zákona č. 71/1967 Zb. o správnom konaní (správny poriadok) (ďalej len ako „Správny poriadok“) a namietala, že všeobecný stavebný úrad v tomto správnom konaní nepokračoval ani neprijal žiadne rozhodnutie. 21. Namietala, že v prvostupňovom rozhodnutí Mestskej časti Bratislava - Staré Mesto ako špeciálny stavebný úrad pre pozemné komunikácie III., IV. triedy a účelové komunikácie podľa ust. § 3a ods. 4 zákona č. 135/1961 Zb. o pozemných komunikáciách (cestný zákon) (ďalej len ako „cestný zákon“), ju označil, ako „vlastníka“ alebo „stavebníka“ a nariadil jej odstránenie stavby „Predĺženie chodníka na O. ulici a výstavba schodiska, W.“ na pozemku reg. „C“ parc. č. XXX a XXX/X v k.ú. X. P., pričom v ďalšom znení výrokovej časti je uvedený popis nepovolených stavebných úprav a v ďalšom znení vo výrokovej časti určil špeciálny stavebný úrad podmienky pre odstránenie stavby nasledovne: „Predmetom nariadenia je obnoviť zbúrané časti stavby, odstránenie všetkých stavebných úprav a vrátenie stavby do pôvodného stavu“ s tým, že na odstránenie stavby nariadil lehotu do 2 mesiacov po právoplatnosti rozhodnutia. 22. Vo vzťahu k vyššie uvedenému, žalobkyňa namietala, že špeciálny stavebný úrad bez predchádzajúceho správneho konania s ňou, jej uložil povinnosť odstrániť stavbu, ktorá neexistuje a ktorá sa má nachádzať už nielen na pozemku parc. č. XXX v k.ú. X. P., ale aj na pozemku parc. č. XXX/ X v k.ú. X. P. s tým, že o tom vôbec nebolo konané a to ani zo strany všeobecného stavebného úradu (viď znenie oznámenia o začatí správneho konania a výrokovej časti výzvy na predloženie žiadosti o dodatočné povolenie stavby zo dňa 11.03.2015). Poukázala na to, že vo výrokovej časti rozhodnutia je uvedené konštatovanie o nepovolených stavebných búracích prácach a stavebných úpravách, pričom výroková časť rozhodnutia obsahuje vymedzenie, že predmetom nariadenia je obnoviť zbúrané časti stavby, odstránenie všetkých stavebných úprav a vrátenie stavby do pôvodného stavu, bez akéhokoľvek vymedzenia stavby, ktorej sa má takéto neurčité vymedzenie povinností, ktoré jej boli uložené, týkať. 23. Zároveň žalobkyňa namietala, že v danom prípade nebola ani daná právomoc špeciálneho stavebného úradu, pretože ňou vykonané stavebné úpravy na predmetnej časti pozemku parc. č. XXX v k.ú. X. P. (položenie betónových tvárnic), nemajú povahu stavby podľa ust. § 43 stavebného zákona, pretože chodník O. ul. nepredlžujú, ani nerozširujú. 24. Namietala, že špeciálny stavebný úrad nemal právomoc konať v tejto veci z dôvodu, že v danom prípade sa nejednalo o stavbu a ani o zmenu stavby cestnej komunikácie podľa ust. § 43 stavebného zákona, nakoľko sa nejednalo ani o predĺženie a ani o rozšírenie chodníka na O. ulici. Takisto drevené schodisko, ktoré nie je stavbou nemôže byť ani zmenou stavby cestnej komunikácie, ktorej súčasťou je chodník na O. ulici. 25. Na základe uvedeného, žalobkyňa považovala napadnuté rozhodnutie za nezákonné, nepreskúmateľné a nevykonateľné. III. Vyjadrenie žalovaného 26. Žalovaný vo vyjadrení k žalobe zo dňa 29.11.2016, doručenom správnemu súdu dňa 01.12.2016, zotrval na dôvodoch a závere uvedených v napadnutom rozhodnutí a navrhol, aby súd žalobu ako nedôvodnú zamietol. 27. K skutkovým dôvodom žalovaný uviedol, že žalobkyňa priznala, že na pozemku parc. č. XXX, ktorej vlastníkom je Hlavné mesto Slovenskej republiky Bratislava a ktorý bol zverený do správy mestskej časti W.-X. P., v rozsahu cca 10 m2 v roku 2014 vykonala vyrovnanie a spevnenie povrchu osadením betónových dlaždíc a samotná vyhodnotila, že sa jedná o terénnu úpravu, ktorou sa nemení podstatne vzhľad prostredia, ale naopak, ten len zveľadila a zastávala názor, že sa nezmenili odtokové pomery. Zdôraznil, že žalobkyňa nepreukázala v konaní žiadnym dôkazom neopodstatnenosť námietky majiteľa susedného domu a to, že v mieste styku spevnenej plochy so základom susedného domu nedochádza k zatekaniu dažďovou vodou. Žalovaný zdôraznil, že keďže žalobkyňa vykonala stavebné úpravy bez akéhokoľvek povolenia a bez súhlasu spoluvlastníkov resp. vlastníkov susedných pozemkov, bolo jej zákonnou povinnosťou preukázať opak. Uviedol, že dôkazom uvedeného, bola podaná žiadosť žalobkyňou zo dňa 14.01.2015, ktorou doručila Miestnemu úradu Bratislava-Staré mesto „Ohlásenie udržiavacích prác“ a ktoré sa mali vykonať ako úprava povrchu časti pozemku parc. č. XXX/X v k.ú. X. P. položením zámkovej dlažby za účelom obnovenia vstupu na tento pozemok z chodníka na O.A. ulici s tým, že súčasťou úprav malo byť postavenie dreveného zábradlia pre bezpečnosť chodcov na verejnej komunikácií. 28. Žalovaný uviedol, že žalobkyňa potvrdila, že ako minoritná spoluvlastníčka pozemku parc. č. XXX/ X, ktorá sa nachádza cca 180 cm pod úrovňou ním spevnenej časti parc. č. XXX, osadila na opornom múre na hranici pozemku parc. č. XXX a parc. XXX/X drevené zábradlie s cieľom zamedzenia zranenia osôb v dôsledku rizika pádu z pozemku parc. č. XXX na parcelu č. XXX/X z výšky cca 180 cm. Ďalej nesúhlasil s názorom žalobkyne, že sa nejedná o stavbu v zmysle ust. § 43 stavebného zákona a preto, ani nemožno nariadiť jej odstránenie podľa ust. § 88 stavebného zákona. 29. Ďalej žalovaný poukázal na to, že majetko-právne vzťahy medzi spoluvlastníkmi pozemku parc. č. XXX/X neboli predmetom konania o odstránení nepovolenej stavby a zdôraznil, že žalobkyňa bez súhlasu, či vyjadrenia spoluvlastníkov predmetného pozemku, umiestnila „samonosné“ drevené schodisko v dotyku s pozemkom parc. č. XXX. 30. K vyššie uvedenému žalovaný uviedol, že rozhodnutie o tom, či stavba vyžaduje stavebné povolenie, ohlásenie drobnej stavby, či stavebných úprav je plne v kompetencii vecne a miestne príslušného stavebného úradu. V tejto súvislosti žalovaný poukázal na vydané záväzné stanovisko Krajského pamiatkového úradu Bratislava ku pokračovaniu konania mestskej časti Bratislava - Staré Mesto a ktorý súhlasil s odstránením nepovolených stavebných úprav chodníka a parkoviska na O. ulici v W. (parc. č. XXX a parc. č. XXX/X v k.ú. X.É. P.) v rozsahu odstránenia múru, úpravy svahu, predĺženie chodníka a vybudovania dreveného schodiska. Ďalej poukázal na zamietavé stanovisko vydané Okresným úradom Bratislava, odbor starostlivosti o životné prostredie k stavbe „Predĺženie chodníka na O.A. ulici a výstavba schodiska, W.“. 31. Záverom žalovaný poukázal na to, že prvostupňový orgán dal žalobkyni dostatočný priestor na zlegalizovanie realizovanej stavby - vykonaných stavebných úprav, ale vzhľadom na to, že túto možnosť nevyužila, bol povinný konať v zmysle zákona a rozhodnúť o odstránení stavby ako nepovolenej. Zastával názor, že pokiaľ žalobkyňa nedisponovala právoplatným rozhodnutím o povolení danej stavby, bol povinný uviesť protiprávny stav do súladu so zákonom. 32. Žalovaný považoval dôvody žalobcu uvedené v žalobe preto za neopodstatnené a v celom rozsahu trval na znení odôvodnenia napadnutého rozhodnutia. III. Vyjadrenie ďalšieho účastníka konania 1./ 33. Vo vyjadrení k žalobe zo dňa 07.02.2017, doručenému súdu dňa 07.02.2017, ďalší účastník konania 1./ k žalobe uviedol, že v správnom konaní boli orgánmi verejnej správy zistené všetky skutočnosti, ktoré boli riadne posúdené a navrhol, aby správny súd žalobu zamietol podľa ust. § 190 SSP. IV. Právne posúdenie 34. Krajský súd v Bratislave, ako súd vecne a miestne príslušný na konanie vo veci podľa ustanovení § 10, § 13 ods. 1 Správneho súdneho poriadku (ďalej len ako „SSP“) vec prejednal na nariadenom pojednávaní dňa 23.09.2021 (§ 107 ods. 1 SSP) a dospel k záveru, že žaloba je nedôvodná. 35. Predmetom súdneho prieskumu je preskúmanie zákonnosti rozhodnutia žalovaného č. OU-BA-OCDPK2-2016/064896/VME zo dňa 03.08.2016 v spojení s prvostupňovým rozhodnutím č. 4560/5045/2016/STA/Zub zo dňa 01.02.2016. 36. Kto tvrdí, že bol na svojich právach ukrátený rozhodnutím orgánu verejnej správy, môže sa obrátiť na súd, aby preskúmal zákonnosť takéhoto rozhodnutia, ak zákon neustanoví inak. Z právomoci súdu však nesmie byť vylúčené preskúmanie rozhodnutí týkajúcich sa základných práv a slobôd (čl. 46 ods. 2 Ústavy Slovenskej republiky). 37. Podstatou správneho súdnictva je ochrana práv občanov a právnických osôb, o ktorých sa rozhodovalo v správnom konaní; ide o právny inštitút, ktorý umožňuje, aby sa každá osoba, ktorá sa cíti byť rozhodnutím či postupom orgánu verejnej správy poškodená, dovolala súdu, ako nezávislého orgánu a vyvolala tak konanie, v ktorom správny orgán už nebude mať autoritatívne postavenie, ale bude účastníkom konania s rovnakými právami, ako ten, o koho práva v konaní ide. 38. V prípadoch, v ktorých fyzická alebo právnická osoba tvrdí, že ako účastník administratívneho konania bola rozhodnutím, orgánu verejnej správy ukrátená na svojich právach alebo právom chránených záujmoch a žiada, aby súd preskúmal zákonnosť tohto rozhodnutia a postupu orgánu verejnej správy, sa postupuje podľa ustanovení tretej časti SSP o správnych žalobách. 39. V intenciách ustanovenia § 6 ods. 1 SSP súd preskúmava aj administratívne konanie, ktorým sa v zmysle ustanovenia § 3 ods. 1 písm. a) SSP rozumie postup orgánu verejnej správy v rámci výkonu jeho pôsobnosti v oblasti verejnej správy pri vydávaní individuálnych správnych aktov a normatívnych správnych aktov. V zákonom predpísanom postupe je orgán verejnej správy oprávnený a súčasne aj povinný vykonať úkony v priebehu administratívneho konania a ukončiť ho vydaním rozhodnutia, ktoré má zákonom predpísané náležitosti. 40. Zákonnosť rozhodnutia správneho orgánu je podmienená zákonnosťou postupu, ktorý predchádzal jeho vydaniu. V rámci správneho súdnictva súd teda skúma aj procesné pochybenia orgánu verejnej správy namietané v žalobe, najmä z toho pohľadu, či toto procesné pochybenie predstavuje takú vadu konania pred orgánom verejnej správy, ktorá by mohla mať vplyv na zákonnosť napadnutého rozhodnutia. 41. Podľa § 2 ods. 1 SSP, v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 42. Podľa § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 43. Podľa § 43 ods. 1 stavebného zákona, stavba je stavebná konštrukcia postavená stavebnými prácami zo stavebných výrobkov, ktorá je pevne spojená so zemou alebo ktorej osadenie vyžaduje úpravu podkladu. Pevným spojením so zemou sa rozumie a) spojenie pevným základom, b) upevnenie strojnými súčiastkami alebo zvarom o pevný základ v zemi alebo o inú stavbu, c) ukotvenie pilótami alebo lanami s kotvou v zemi alebo na inej stavbe, d) pripojenie na siete a zariadenia technického vybavenia územia, e) umiestnenie pod zemou. 44. Podľa § 88a ods. 1 stavebného zákona, ak stavebný úrad zistí, že stavba bola postavená bez stavebného povolenia alebo v rozpore s ním, začne z vlastného podnetu konanie a vyzve vlastníka stavby, aby v určenej lehote predložil doklady o tom, že dodatočné povolenie nie je v rozpore s verejnými záujmami chránenými týmto zákonom, najmä s cieľmi a zámermi územného plánovania, a osobitnými predpismi. Ak bola stavba začatá bez právoplatného stavebného povolenia, ktoré už bolo vydané, stavebný úrad posúdi súlad stavby s verejnými záujmami na základe záväzných stanovísk podľa § 140b stavebného zákona, a podkladov predložených v stavebnom konaní. 45. Podľa § 88a ods. 2 stavebného zákona, ak vlastník stavby požadované doklady nepredloží v určenej lehote, alebo ak sa na ich podklade preukáže rozpor stavby s verejným záujmom, stavebný úrad nariadi odstránenie stavby“. 46. Podľa § 88a ods. 1 a ods. 2 stavebného, dôkazné bremeno preukázať, že ďalšia existencia nepovolenej stavby alebo stavby uskutočňovanej v rozpore so stavebným povolením nie je v rozpore s verejnými záujmami, spočíva na vlastníkovi stavby, keďže sa dopustil porušenia zákona. Vlastník stavby na základe výzvy stavebného úradu si sám a na vlastné náklady musí zaobstarať všetky potrebné doklady, t. j. rozhodnutia, stanoviská a vyjadrenia dotknutých orgánov. Verejným záujmom sa v tejto súvislosti rozumejú záujmy chránené osobitnými zákonmi, všeobecne záväznými vyhláškami, nariadeniami, záväznými časťami slovenských technických noriem a pod. 47. Podľa § 177 ods. 1 SSP, správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 48. V konaní nebolo sporné, že žalobkyňa vykonala bez stavebného povolenia na pozemku parc. č. XXX a pozemku parc. č. XXX/X v k.ú. X. P., stavebné úpravy „Predĺženie chodníka na O. ulici a výstavba schodiska, W.“ a že prvostupňový orgán (stavebný úrad) začal z vlastného podnetu konanie o dodatočnom povolení (odstránení) týchto stavebných úprav. 49. Ďalej v konaní nebolo sporné, že žalobkyňa v konaní o začatí konania o dodatočnom povolení (odstránení) stavby na základe výzvy stavebného úradu nedoplnila v stanovenej lehote požadované doklady za účelom preukázania, že stavba bola realizovaná v súlade s verejnými záujmami podľa ust. § 88a ods. 1 stavebného zákona. 50. V konaní bolo sporné, či stavebné úpravy, ktoré vykonala žalobkyňa na predmetnej časti pozemku parc. č. XXX v k.ú. X. P. (položenie betónových tvárnic) majú povahu stavby podľa ust. § 43 stavebného zákona a či bola v predmetnej veci daná právomoc špeciálneho stavebného úradu. 51. Žalobca sa domáhal preskúmania zákonnosti napadnutého rozhodnutia žalovaného, ktorým žalovaný zamietol odvolanie žalobkyne a potvrdil prvostupňové rozhodnutie s tým, že navrhoval, aby správny súd po preskúmaní veci napadnuté rozhodnutie zrušil podľa ust. § 191 ods. 1 písm. b), c), d) a e) a vec vrátil žalovanému na ďalšie konanie. 52. Žalovaný zotrval na svojom závere v napadnutom rozhodnutí a dôvodoch uvedených v prvostupňovom rozhodnutí a uviedol, že sa s názorom žalobkyne nestotožňuje a navrhol, aby súd žalobu ako nedôvodnú zamietol. 53. Správny súd mal preukázané z administratívneho spisu, že špeciálny stavebný úrad vykonal štátny stavebný dohľad na O. ulici č. X v W., na základe podnetu Ing. U. C. C., ktorý upozornil na zbúraný múr na pozemku parc. č. XXX k.ú. X. P.. Na základe vykonaného štátneho stavebného dohľadu, začal špeciálny stavebný úrad z vlastného podnetu konanie o dodatočnom povolení (odstránení) zistených stavebných úprav s tým, že vyzval žalobkyňu ako stavebníka, aby v stanovenej lehote predložila doklady ku konaniu o dodatočnom povolení stavby v súlade s ust. § 88a stavebného zákona. Následne vykonal špeciálny stavebný úrad opakovane miestnu obhliadku na mieste stavby a to za účelom objektívneho posúdenia stavu veci a zistil, že žalobkyňa ako stavebník zrealizovala bez akéhokoľvek povolenia a bez súhlasu dotknutých vlastníkov stavbu a to v rozsahu tak, že bol odstránený múr na hranici pozemkov p.č. XXX a p.č. XXXXX/X v k.ú. X. P., časť svahu za múrom bola dorovnaná do úrovne chodníka na O. ulici a takto vytvorená plocha s miernym sklonom, klesajúca smerom k rohu domu na parc. č. XXX v k. ú. X. P., ktorého vlastník je Ing. U. C. C., bola spevnená uložením dlažby do pieskovo-štrkového lôžka, pričom z jej ľavej strany je osadené drevené zábradlie a z prednej strany stojí stena z preglejky, z tejto spevnenej plochy vedie nové drevené schodisko so zábradlím na plochu, využívanú ako parkovisko, verejne prístupné schodisko spája chodník na O. ulici s plochou na parkovanie, škára medzi spevnenou plochou a jestvujúcim oporným múrom na hranici pozemkov p.č. XXX a p.č. XXX/X v k. ú. X. P. je vyplnená betónovými tvárnicami a strieška vo vlastníctve Ing. U. C. C. pôvodne ukotvená do objektu na pozemku p. č. XXX k.ú. X. P. bola odstránená, vrátane zeminy pod ňou a stavebného materiálu z múru domu Ing. U. C. C.. Ďalej mal správny súd preukázané z administratívneho spisu, že stavebný úrad oznámil začatie konania o dodatočnom povolení (odstránení) stavebných úprav, vyzval žalobkyňu ako stavebníka na predloženie dokladov a konanie prerušil rozhodnutím č. 4523/11241/2015/STA/Zub zo dňa 11.03.2015. Listom zo dňa 07.07.2015, evidovaného v podateľni miestneho úradu mestskej časti Bratislava-Staré Mesto pod č. 29290/2015, žalobkyňa podala žiadosť o predĺženie lehoty na predloženie žiadosti o dodatočné povolenie stavby „Predĺženie chodníka na O. ulici a výstavba schodiska, W.“. Listom zo dňa 07.09.2015, evidovaného v podateľni miestneho úradu mestskej časti Bratislava-Staré Mesto pod č. 37134/2015, žalobkyňa podala neúplnú žiadosť o dodatočné povolenie stavby a bola predložená v dvoch vyhotoveniach jednoduchá projektová dokumentácia a výpis z listu vlastníctva č. XXXX, z ktorého je zrejmé že žalobkyňa je spoluvlastníčkou pozemku a aktuálna snímka z katastrálnej mapy s tým, že súhlas ostatných vlastníkov so stavbou nepredložila. Po doplnení žiadosti, stavebný úrad listom č. 4523/48927/2015/STA/Zub zo dňa 24.11.2015 oznámil pokračovanie konania o nariadení na odstránenie stavby. 54. K námietke žalobkyne, že sa nejedná o stavbu a ani o zmenu stavby cestnej komunikácie podľa ust. § 43 stavebného zákona, nakoľko sa nejednalo ani o predĺženie a ani o rozšírenie chodníka na O. ulici a že takisto drevené schodisko, ktoré nie je stavbou nemôže byť ani zmenou stavby cestnej komunikácie, ktorej súčasťou je chodník na O. ulici, správny súd uvádza, že na základe vykonaného dokazovania v správnom konaní štátnym stavebným dohľadom a to opakovanou miestnou ohliadkou na mieste stavby bolo preukázané, že sa jednalo o nepovolenú stavbu, čo žalobkyňa, ktorá sa zúčastnila tejto ohliadky v tomto čase vôbec nepopierala a naopak, uvedené deklarovala podanou žiadosťou o dodatočné povolenie stavby. Správny súd preto považuje túto námietku žalobkyne za nedôvodnú. 55. K námietke žalobkyne, že špeciálny stavebný úrad nemal právomoc konať v tejto veci z dôvodu, keďže v danom prípade sa nejednalo o stavbu a ani o zmenu stavby cestnej komunikácie podľa ust. § 43 stavebného zákona, nakoľko sa nejednalo ani o predĺženie a ani o rozšírenie chodníka na O. ulici a takisto drevené schodisko, ktoré nie je stavbou nemôže byť ani zmenou stavby cestnej komunikácie, ktorej súčasťou je chodník na O. ulici, správny súd uvádza, že v konaní bol preukázané, že sa jednalo o nepovolenú stavbu zasahujúcu do stavby miestnej komunikácie, pričom táto skutočnosť bola zistená v konaní štátnym stavebným dohľadom, ako aj z listov vlastníctva týkajúcich sa dotknutých pozemkov, na ktorých bola táto nepovolená stavba realizovaná. Z tohto dôvodu bol príslušným na konanie v predmetnej veci špeciálny stavebný úrad. Správny súd preto považuje túto námietku žalobkyne za nedôvodnú. 56. K námietke žalobkyne, že v prvostupňovom rozhodnutí Mestskej časti Bratislava - Staré Mesto ako špeciálny stavebný úrad pre pozemné komunikácie III. IV. triedy a účelové komunikácie podľa ust. § 3a ods.4 cestného zákona č. 135/1961 Zb. o pozemných komunikáciách (cestný zákon) (ďalej len ako „cestný zákon“), ju označil, ako „vlastníka“ alebo „stavebníka“ a nariadil jej odstránenie stavby „Predĺženie chodníka na O. ulici a výstavba schodiska, W.“ na pozemku reg. „C“ parc. č. XXX a XXX/ X v k.ú. X. P., pričom v ďalšom znení výrokovej časti je uvedený popis nepovolených stavebných úprav a v ďalšom znení vo výrokovej časti určil špeciálny stavebný úrad podmienky pre odstránenie stavby nasledovne: „Predmetom nariadenia je obnoviť zbúrané časti stavby, odstránenie všetkých stavebných úprav a vrátenie stavby do pôvodného stavu“ s tým, že na odstránenie stavby nariadil lehotu do 2 mesiacov po právoplatnosti rozhodnutia, správny súd uvádza, že sa jedná o štylistické formulácie, ktoré nemajú vplyv na správnosť napadnutého rozhodnutia, nakoľko z jeho obsahu ako aj z obsahu prvostupňového rozhodnutia je jasné ako a kde bola realizovaná predmetná nepovolená stavba. Preto túto námietku žalobkyne považuje správny súd za bezpredmetnú. 57. Správny súd sa stotožňuje s odôvodnením napadnutého rozhodnutia a dospel k rovnakému právnemu názoru, že z hľadiska právnej úpravy platnej a účinnej v čase konania a rozhodovania žalovaného a prvostupňového orgánu posudzovaný objekt je potrebné považovať za stavbu v zmysle ust. § 43 stavebného zákona a to s poukazom na obsah administratívneho spisu. Ďalej správny súd zdôrazňuje, že v konaniach podľa ust. § 88a stavebného zákona je dôkazné bremeno na účastníkovi konania a bolo na žalobkyni, aby preukázala skutkovým vymedzením a dôkazmi, že posudzovaný objekt, ako nepovolená stavba, nie je v rozpore s cieľmi a zámermi územného plánovania vyjadrenými v územno-plánovacej dokumentácii a územnoplánovacích podkladoch a s verejnými záujmami chránenými podľa osobitných predpisov. 58. Vo vzťahu k uvedenému správny súd poukazuje na rozhodnutie Najvyššieho súdu Slovenskej republiky sp. zn. 1Sžo/248/2008 zo dňa 23.06.2009, v ktorom je uvedené, že: zákonodarca v právnej norme ustanovenej v ust. § 88a upravuje jednak postup vlastníka nepovolenej stavby a jeho povinnosti a jednak postup stavebného úradu pri nepovolených stavbách. Z ust. § 88a ods. 1, 2 vyplýva, že dôkazné bremeno preukázať, že ďalšia existencia nepovolenej stavby alebo stavby uskutočňovanej v rozpore so stavebným povolením nie je v rozpore s verejnými záujmami, spočíva na vlastníkovi stavby, keďže sa dopustil porušenia zákona. Vlastník stavby na základe výzvy stavebného úradu si sám a na vlastné náklady musí zaobstarať všetky potrebné doklady, t.j. rozhodnutia, stanoviská a vyjadrenia dotknutých orgánov štátnej správy a obce. Verejným záujmom sa v tejto súvislosti rozumejú záujmy chránené osobitnými zákonmi, všeobecne záväznými vyhláškami, nariadeniami, záväznými časťami Slovenských technických noriem a pod.. Posúdenie súladu s nimi vykonáva príslušný orgán štátnej správy. Musí posúdiť najmä súlad s platnou územnoplánovacou dokumentáciou z hľadiska súladu s funkčným využitím, určené záväzné limity a regulatívy, ktoré vykonáva obec. Rozsah požadovaných dokladov nie je taxatívne vymedzený, ale stavebný úrad pri ich určení vychádza predovšetkým z ust. § 126 stavebného zákona, ktoré sa týka ochrany zložiek životného prostredia a iných osobitných záujmov podľa toho, o aký druh stavby ide, na aký účel sa má stavba užívať, ktoré záujmy budú stavbou dotknuté, kde je stavba umiestnená, či v predmetnom území je vyhlásené ochranné pásmo a pod.“. 59. Podľa ustálenej judikatúry súdov Slovenskej republiky, účelom konania o dodatočnom povolení stavby je vlastne dodatočné zhojenie závažnej vady, ktorou je prvotné, vedomé ignorovanie zákona zo strany stavebníka, pod podmienkou preukázania skutočností, že ďalšia existencia nepovolenej stavby nie je v rozpore s verejnými záujmami. Dôkazné bremeno je na vlastníkovi stavby, keďže sa dopustil porušenia zákona. 60. Správny súd zdôrazňuje, že žalobkyňa začala realizovať stavbu bez akéhokoľvek povolenia príslušného stavebného úradu a bez posúdenia príslušných dotknutých orgánov a organizácií a ku konaniu o dodatočnom povolení stavby nepredložila relevantné doklady v zmysle ust. § 88a stavebného zákona, ktoré by umožňovali vydať dodatočné povolenie stavby. 61. Záverom správny súd zdôrazňuje, že nie je súdom skutkovým, ale súdom vykonávajúcim prieskum súdnych rozhodnutí z hľadiska hmotného a procesného práva. Úlohou súdov v správnom súdnictve je súdny prieskum rozhodnutí orgánov verejnej moci podľa zákonom stanoveného postupu a nie vyhľadávanie dôkazov, ktoré mal účastník alebo správny orgán vykonať alebo predniesť (uplatniť) v administratívnom konaní. Zákonnosť rozhodnutia orgánu verejnej správy je podmienená zákonnosťou postupu orgánu verejnej správy predchádzajúcemu vydaniu napadnutého rozhodnutia a pri preskúmavaní zákonnosti rozhodnutia je pre súd rozhodujúci skutkový stav, ktorý tu bol v čase vydania napadnutého rozhodnutia. V rámci správneho prieskumu súd teda skúma aj procesné pochybenia orgánu verejnej správy namietané v žalobe, či jeho uvedené procesné pochybenie je takou vadou konania pred orgánom verejnej správy, ktorá mohla mať vplyv na zákonnosť napadnutého rozhodnutia. Pri rozhodnutí, ktoré vydal orgán verejnej správy na základe zákonom povolenej voľnej úvahy (správne uváženie), súd preskúmava iba, či také rozhodnutie nevybočilo z medzí a hľadísk ustanovených zákonom. Súd neposudzuje účelnosť a vhodnosť správneho rozhodnutia. 62. Po preskúmaní napadnutého rozhodnutia v spojení s prvostupňovým rozhodnutím, správny súd dospel k záveru, že v konaní boli vykonané potrebné dôkazy pre ustálenie skutkového stavu danej veci a jeho zistenie na posúdenie veci považuje za dostačujúce a za nesporné tak, ako ho v podrobnostiach opísali orgány verejnej správy v oboch inštanciách v ich rozhodnutiach. 63. Správny súd poznamenáva, že v rámci odôvodnenia, správny súd nemusí dávať odpoveď na všetky otázky nastolené žalobcom, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia (nález Ústavného súdu SR pod II.ÚS 193/2012-14 z 19.03.2013 „ ... odôvodnenie rozhodnutia nemusí reagovať na každú vznesenú námietku, avšak z odôvodnenia rozhodnutia musia byť zrejmé všetky pre rozhodnutie podstatné skutočnosti ako i právny rámec, na základe ktorých bolo rozhodnutie vydané ...“). 64. Na základe vyššie uvedených skutočností, právnych úvah a citovaných zákonných ustanovení, správny súd dospel k záveru, že žaloba žalobcu nie je dôvodná a preto, ju s poukazom na ust. § 190 SSP zamietol. 65. O náhrade trov konania rozhodol správny súd podľa ustanovenia § 168 SSP, avšak vo veci úspešnému žalovanému žiadne trovy konania nevznikli, žiadne si ani neuplatnil, a preto mu súd náhradu trov konania nepriznal. Správny súd priznal trovy konania ďalšiemu účastníkovi konania 1./ voči žalobkyni podľa ust. § 169 SSP. 66. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z. z. v znení zákona č. 33/2011 Z. z.). Poučenie: Proti tomuto rozsudku možno podať kasačnú sťažnosť v lehote do jedného mesiaca od jeho doručenia, na Krajský súd v Bratislave (§ 443 ods. 1 SSP). Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2021:1016201887.2 (dáta aktuálne k 12. 11. 2026). Záväzné je znenie zverejnené súdom.




